A BIZOTTSÁG KÖZLEMÉNYE AZ EURÓPAI PARLAMENTNEK ÉS A TANÁCSNAK Monitoring jelentés Horvátország csatlakozásra való felkészüléséről /* COM/2013/0171 final */





A BIZOTTSÁG KÖZLEMÉNYE AZ EURÓPAI PARLAMENTNEK ÉS A TANÁCSNAK Monitoring jelentés Horvátország csatlakozásra való felkészüléséről 1. Bevezetés A csatlakozási szerződést 2011. december 9-én írták alá a Bizottság 2011. októberi kedvező véleményét és az Európai Parlament 2011. decemberi hozzájárulását követően. Horvátország 2013. július 1-jén az Európai Unió tagjává válik, amennyiben az összes tagállam megerősítette a csatlakozási szerződést. A szerződést jelenleg 19 tagállam és Horvátország erősítette meg. A Bizottság a többi tagállamtól azt várja, hogy a szerződést jóval Horvátország csatlakozása előtt erősítsék meg. Csatlakozó országként Horvátország aktív megfigyelői státusszal rendelkezik a csatlakozás előtti átmeneti időszakban. A tárgyalások folyamán Horvátország számos kötelezettséget vállalt, amelyeket legkésőbb a csatlakozás időpontjáig teljesítenie kell, kivéve, amennyiben nem állapodnak meg különleges átmeneti szabályokról. A csatlakozási okmány 36. cikke előírja, hogy a Bizottságnak szorosan nyomon kell követnie a Horvátország által a csatlakozási tárgyalások során tett valamennyi kötelezettségvállalást, különös figyelmet fordítva a versenypolitikára, az igazságszolgáltatásra és az alapvető jogokra, valamint a jogérvényesülésre, szabadságra és biztonságra. A Bizottság rendszeres monitoring-tevékenysége részeként félévente értékeléseket tesz közzé a Horvátország által ez említett területeken tett vállalásainak végrehajtásáról. A Bizottság 2012 áprilisában fogadta el a Horvátország csatlakozási felkészültségéről szóló monitoring jelentést[1], valamint 2012 októberében az átfogó monitoring jelentést[2]. Horvátország cselekvési tervet fogadott el a jelentések ajánlásainak megvalósítása érdekében. A 36. cikknek megfelelően ez a végleges monitoring jelentés értékeli a Horvátország által a csatlakozásra való felkészülés terén 2012. szeptember 1-je és 2013. február 28-a között elért eredményeket. Ezen értékelés a Bizottság által gyűjtött és elemzett információkon, köztük a Horvátország által szolgáltatott, valamint a tagállamok, nemzetközi és civil társadalmi szervezetek által a Bizottsággal folytatott rendszeres kapcsolattartás során megosztott információkon, valamint szakértői értékeléseken alapul. Az értékelés alapját képezik a frissített féléves monitoring táblázatokban szereplő megállapítások is. E táblázatok munkaeszközként szolgálnak a Horvátország által a tárgyalások keretében vállalt összes kötelezettség részletes nyomon követésére. Az átfogó monitoring jelentésben azonosított, fokozott figyelmet igénylő, tíz kiemelt intézkedés egyenként szerepel a megfelelő tematikus szakaszban. 2. A csatlakozási tárgyalásokból eredő kötelezettségvállalások és követelmények 2.1 Versenypolitika Kiemelt intézkedés A Brodosplit hajógyár privatizációs szerződésének aláírása, valamint a szükséges határozatok meghozatala ahhoz, hogy életképes megoldást találjanak a 3.Maj és Brodotrogir hajógyárra a horvát hajóépítési ipar szerkezetalakításának befejezése érdekében. Horvátország lezárta ezt a kiemelt intézkedést. A Brodosplit hajógyár felülvizsgált tervének második módosítását elfogadó, 2013. február 20-i bizottsági határozatot követően a privatizációs szerződést 2013. február 28-án írták alá. A módosítás a szerkezetátalakítási támogatás teljes összegének kismértékű emelését és további kompenzációs intézkedéseket irányoz elő. A 3.Maj hajógyárat illetően Horvátország arról tájékoztatta a Bizottságot, hogy felülvizsgált és konszolidált szerkezetátalakítási programot szándékozik benyújtani, mely most a hajógyár Uljanik hajógyár általi megvásárlására épül. Horvátország 2013. február 12-én küldte meg hivatalosan a Brodotrogir hajógyár felülvizsgált szerkezetátalakítási tervét és parafálta a privatizációs szerződést, melyet a Bizottságnak a csatlakozási okmány VIII. mellékletének megfelelően megküldött. 2013. március 20-án a Bizottság beleegyezését adta a felülvizsgált szerkezetátalakítási tervhez és a privatizációs szerződéshez. Horvátország vállalta, hogy a Brodotrogir hajógyár privatizációs megállapodását a Bizottság pozitív határozatát követően legkésőbb két héttel aláírja. Horvátország teljesíti továbbá az antitröszt, az összefonódások és az állami támogatások terén tett egyéb vállalásokat és követelményeket. Horvátország összehangolta jogszabályait az uniós vívmányokkal, a közigazgatási kapacitása megfelelő és a jogszabályok érvényre juttatása kielégítő. A horvát versenyhivatal teljes mértékben működőképes és szervezetileg független. A horvát versenyhivatal 2012 októberében megküldte a Bizottságnak az utolsó féléves jelentését, mely tartalmazta az elfogadott határozatok számát és típusát, valamint az antitröszt, az összefonódások és az állami támogatások területével kapcsolatos értékelést és véleményeket. A horvát versenyhivatal 2012 decemberében határozatot fogadott el a regionális buszvállalkozásokkal kapcsolatos antitröszt kérdésben, melynek keretében jelentős büntetést szabtak ki. Ugyanebben a hónapban egy távközlési szolgáltató ellen indítottak eljárást. Tekintettel Horvátországnak a csatlakozási okmány VIII. mellékletéből származó jelentéstételi kötelezettségeire, Horvátország 2012 decemberében megküldte az acéliparról szóló harmadik jelentést, 2013 januárjában pedig a horvátországi hajógyártás szerkezetátalakításáról szóló féléves jelentést. A jelentések teljesítik azokat a feltételeket, amelyek alapján a Bizottság el tudja végezni értékelését. Az acélipart illetően folytatódott a Željezara Split ellen 2011 márciusában elindított csődeljárás. A CMC Sisak (jelenleg ABS Sisak) acélgyárat eladták egy új befektetőnek, aki jelenleg a horvát versenyhivatallal konzultál a visszatérítendő összegről, a csatlakozási okmány IX. mellékletében vállalt kötelezettségeknek megfelelően. A létező támogatásokat illetően a horvát versenyhivatal új intézkedéseket és programokat küldött meg értékelésre a Bizottság szolgálatainak, a csatlakozási okmány IV. mellékletének megfelelően. 2.2 Igazságszolgáltatás és alapvető jogok 1) Horvátország igazságügyi reformstratégiája és cselekvési terve hatékony végrehajtásának további biztosítása. Folytatódott az igazságügyi reformstratégia (2011–2015) és a cselekvési terv végrehajtása. Tovább javult a jogalkotási keret, különösen az igazságszolgáltatási rendszer hatékonyabbá tétele érdekében. Folytatódott az igazságügyi hálózat racionalizálása. A parlament 2012 decemberében fogadta el az igazságszolgáltatás fejlesztésének 2013–2018 közötti időszakra szóló új stratégiáját. Az igazságszolgáltatási reformstratégia végrehajtásának nyomon követését szolgáló stratégiát a Tanáccsal szoros együttműködésben dolgozták ki. Az új stratégia középpontjában az igazságszolgáltatás hatékonysága áll. A bírók és ügyészek 2013–2025 közötti, hosszú távú foglalkoztatásáról szóló terveket az igazságügyi minisztérium 2012 októberében fogadta el. A humánerőforrás-tervezésen és -menedzsmenten még javítani kell, különösen a bírósági hálózat racionalizálása tekintetében. Az igazságszolgáltatásra rendelkezésre álló költségvetés némileg csökkent, 2013-ra kb. 313 millió EUR-t (2012: 337 EUR) tesz ki, amit elegendőnek tartanak. A bírósági infrastruktúrába való befektetések keretét 50 %-kal növelték, és kb. 8 millió EUR-t tesz ki. 2) Az igazságszolgáltatás függetlenségének, elszámoltathatóságának, pártatlanságának és szakértelmének további erősítése. Továbbra is függetlenül működik a megreformált állami bírói tanács és az állami ügyészi tanács. Mindkét testület átlátható, egységes és objektív kritériumok alapján jelöli ki az igazságügyi tisztviselőket. 2012 szeptembere és 2013 februárja között 40 bírót neveztek ki. A 2011. és 2012. évi felvételi tervekben előirányzott felvételeket még le kell zárni. Az átmeneti időszak lejártát követően 2013. január 1-jétől alkalmazandó az elsőfokú bíróságok bíróinak kinevezésére létrehozott új rendszer. Az új rendszer szerint valamennyi pályázónak el kell végeznie az igazságügyi tisztviselők állami képzési intézetét. 2012 novemberében zárult le az igazságügyi tisztviselők állami képzési intézet első felvételije keretében felvettek két éves képzése. Az igazságügyi tisztviselők állami képzési intézetében letett záróvizsgáról és záró értékelésről szóló rendelet 2013. februári elfogadását követően a záróvizsgákra a tervek szerint 2013 májusában kerül sor. 2012 szeptemberében kezdődött az igazságügyi tisztviselők állami képzési intézetének második felvételije keretében felvett pályázók képzésének első éve (állami bírói tanács 35, az állami ügyészi tanács 20 pályázót vett fel). Az állami bírói tanácsról szóló törvény 2013 februárjában elfogadott módosításai szerint az elnök és az állami bírói tanács bírói rendes feladataik ellátása alól 75 %-kal illetve 50 %-kal mentesülnek. Ez egy pozitív lépés az állami bírói tanács kapacitásának megerősítése felé. A tanács hatékonyságának növelése érdekében további közigazgatási forrásokra van szükség. Fontos, hogy az állami bírói tanács növelje átláthatóságát, feladatai elvégzése során elszámoltatható legyen. A további reformoknak ki kell terjedniük a határozatok bírósági felülvizsgálatára kialakított mechanizmusra, a nyilvános tárgyalásokra és az indokolt döntések meghozatalára vonatkozó kibővített kötelezettségre. Az állami bírói tanács és az állami ügyészi tanács folytatta a vagyonbevallások új rendszerének végrehajtását az adóigazgatóság együttműködésében. Fegyelmi eljárás indult azon bírók ellen, akik vagyonbevallásukat nem küldték meg a határidőig, az esetek többségében szankciókat (megrovás) alkalmaztak. Az adatok ellenőrzését illetően az adóhivataltól érkezett információk alapján elvégzendő ellenőrzéseket még nem fejezték be. Az igazságszolgáltatási tisztviselők által elkövetett jogsértések esetében fegyelmi intézkedéseket hoznak. Az állami bírói tanács és az állami ügyészi tanács proaktívabbá vált és folyamatosan eredményeket mutat fel a határozathozatal és a szankciók kivetése terén. A bíróságokról szóló, 2013 februárjában elfogadott új törvény korlátozza a bírók mentelmi jogát, és ezáltal összhangba hozza a másodlagos jogot és az Alkotmányt. A Bíróképző Akadémiának a továbbiakban is úgy kell működnie, mint eddig, tevékenységében és irányításában részt kell vennie az igazságszolgáltatás összes fontos szereplőjének. Az igazságszolgáltatás működésének javításában döntő fontosságú a bírók és az ügyészek egész életen át tartó szakmai továbbképzése. Folytatódniuk kell a szakmai továbbképzési programoknak, ideértve az uniós joggal foglalkozó képzések fokozását. Horvátország részt vett a „Büntetőjogi jogérvényesülés” programban és az Európai Igazságügyi Képzési Hálózat által szervezett képzési tevékenységekben. 3) Az igazságszolgáltatás hatékonyságának további növelése Kiemelt intézkedés A 2012 szeptemberében kidolgozott, az igazságszolgáltatás hatékonyságának fokozását és a bírósági ügyhátralék csökkentését célzó azonnali intézkedések végrehajtása, valamint előrelépés a rövid távú intézkedések területén. Horvátország lezárta ezt a kiemelt intézkedést. Horvátország 2012 szeptemberében hajtotta végre az igazságügyi minisztérium által kidolgozott azonnali és rövid távú intézkedéseket, melyek célja az igazságszolgáltatás hatékonyabbá tétele és a bírósági ügyhátralék csökkentése. 2012 folyamán a bíróságok több ügyet oldottak meg, mint amennyi beérkezett. A polgári, kereskedelemi és végrehajtási ügyek hátraléka továbbra is meghaladja az uniós átlagot. Az igazságügyi minisztérium az igazságszolgáltatási rendszer tartós hatékonyabbá tételére hozott erőfeszítései során az igazságügyi rendszer teljesítményét mérő, fejlett statisztikai elemzési eszközt hozott létre. A minisztérium ezzel az eszközzel várhatóan úgy tudja majd elosztani a humán- és pénzügyi forrásokat, hogy fel tudja dolgozni a beérkező és a hátralékos ügyeket. Az új statisztikai rendszer országszerte működőképessé válhat, mihelyst az összes bíróságot felszerelik az integrált ügykezelési rendszerrel (ICMS). Előrehaladt az ICMS bevezetése a maradék 33 városi bíróságon, a folyamat várhatóan 2013 szeptemberére lezárul. Továbbra is döntő fontosságú az ügykezelés statisztikai monitoringjára kialakítandó egyetlen átfogó rendszer. Az üres álláshelyekre 2012-ben 110 közszolgát vettek fel állandó foglalkoztatásra, 250 további közszolgát pedig átmeneti foglalkoztatásra. A bírák 2012-re tervezett kinevezésének jelentős részét 2013-ra halasztották. 2012-ben a Legfelsőbb Bíróság döntésével 27 013 ügyet irányítottak át a túlterhelt bíróságoktól (2011: 6123). 2012-ben egyre gyakrabban éltek a bírók átmeneti vagy tartós önkéntes mobilitásának lehetőségével a túlterhelt bíróságok támogatása érdekében. 2012-ben összesen 48 bírót helyeztek át állandó jelleggel (2011-ben: 13) és 22 bírót átmenetileg (2011-ben:6). Az igazságszolgáltatás terén 2012-ben összesen 23 vizsgálatot végeztek el. Egyre többször került sor alternatív vitarendezésre az olyan ügyekben, amelyekben az állam és az állami tulajdonú vállalkozások érintve voltak. Ezt a gyakorlatot folytatni kell. A parlament 2013 februárjában fogadta el a bíróságokról szóló új törvényt. A törvény erősíti a bíróság elnökeinek felügyeleti hatáskörét, különösen a bíróságok hatékony működése tekintetében, és mechanizmust vezet be az ésszerű időn belüli tárgyaláshoz való jog védelmére. A bíróságokról szóló új törvény által bevezetett reformok mellett a bírósági elnököknek éves igazgatási terveket kell készíteniük, melyeket nyomon kell követni. Ösztönözni kell az egyes bíróságokon kialakult bevált gyakorlatok cseréjét. Az állami bírói tanácsról szóló törvény 2013 februárjában elfogadott módosításai átláthatóbbá teszik a bírók áthelyezését és elősegítik a horizontális mobilitást. A polgári eljárásról szóló törvény 2013 februárjában elfogadott módosításai korlátozzák az ügyek többszörös visszautalását magasabb fórumoktól alacsonyabb fórumoknak, bevezetik az elektronikus idézést a kereskedelmi bíróságokon, valamint szigorúbb szabályokat tartalmaznak az új bizonyítékok benyújtására. A fellebbviteli bíróság azon lehetőségét, hogy az ügyet alacsonyabb fórumra utalja, rendkívüli körülményekre lehetne korlátozni. A bírók teljesítményére vonatkozó, 2012 decemberében elfogadott új keretfeltételek fokozottabban ösztönzik a régi ügyek megoldását, de jobban kellene tükrözniük az ügyek típusait és összetettségét, a bíróság méretét, a specializáció szintjét, és az érintett joghatósági szintet. A szabálysértésről szóló törvény és a kataszteri nyilvántartásról szóló törvény módosítástervezeteit várhatóan március végén/április elején fogadják el. E jogalkotási intézkedések – megfelelő végrehajtásuk esetén – várhatóan hatékonyabbá teszik az igazságszolgáltatási rendszert és csökkenteni fogják a jelenlegi ügyhátralékot. Kiemelt intézkedés Új végrehajtási jogszabály elfogadása a bírósági határozatok végrehajtásának biztosítására és a végrehajtási ügyhátralék csökkentésére. Horvátország lezárta ezt a kiemelt intézkedést. Az új végrehajtási törvény és a pénzkövetelések végrehajtásáról szóló törvény módosításai 2012. október 15-én léptek hatályba. Az új törvény a városi bíróságokon történő végrehajtásra összpontosít, és ezáltal csökkenti a kereskedelmi bíróságok leterheltségét. A városi bíróságok csak az ingó- és ingatlanvégrehajtásért felelősek, míg a pénzkövetelések végrehajtását közvetlenül a pénzügyi ügynökség végzi (FINA). Már most tapasztalható, hogy csökken a bíróságokon kezelt végrehajtási ügyek száma és javul a feldolgozási arány. Az igazságügyi minisztérium frissítette az ICMS-t, hogy nyilvántarthassa és kiszámíthassa a behajtási arányt, amely a végrehajtási rendszer hatékonyságának kulcsmutatója. Emellett megkezdte a munkát további, az ingatlanvagyon-behajtás átláthatóságát és hatékonyságát növelő reformintézkedésekkel kapcsolatban. 4) A hazai háborús bűnökkel kapcsolatos eljárások kezelésének további javítása. A hazai háborús bűnök feldolgozását illetően egy új vizsgálat indult, hat vádat emeltek és nyolc nem végleges ítéletet hoztak. A büntetlenség kérdésének kezeléséről szóló stratégia keretében létrehozták a prioritást élvező nemzeti és regionális ügyek új listáját. További erőfeszítésekre van szükség a büntetlenség elleni pártatlan fellépéshez, különös tekintettel a vizsgálatok elindítására és felgyorsítására. A volt Jugoszlávia területén elkövetett, a nemzetközi humanitárius jogot súlyosan sértő bűncselekmények megbüntetésére létrehozott nemzetközi törvényszék (ICTY) Gotovina/Markac ügyben hozott 2012. novemberi ítéletét követően az államügyészi hivatal bekérte a törvényszéktől a horvát tábornokok (Gotovina, Markac és Cermak) elleni tárgyalás teljes dokumentációját, hogy segíthesse a „Vihar” elnevezésű hadművelet alatt és azután elkövetett bűnök elkövetőinek felderítését és a vádemelést. Horvátország már megkapta a törvényszéktől az ügyiratokat. Az Alkotmánybíróság még mindig nem hozott ítéletet a volt Jugoszláv Néphadsereg, a volt Jugoszláv Szocialista Szövetségi Köztársaság és a Szerb Köztársaság igazságügyi szervei által hozott bizonyos jogi aktusok érvénytelenítéséről szóló törvénnyel kapcsolatban. Ettől függetlenül folytatódott Szerbiával a kétoldalú együttműködés. Horvátország folytatta részvételét a háborús bűnesetek kezelésére irányuló regionális együttműködésben, emellett adatokat és dokumentumokat küldött Szerbia háborús bűnökkel foglalkozó ügyészének és Montenegró legfelsőbb államügyészének. Növelték a szakbíróságok igazgatási kapacitását. Az új büntető törvénykönyv 2013. január 1-jei hatályba lépésével várhatóan jelentősen csökkenni fog a szakbíróságok leterheltsége, és ezáltal jobban összpontosíthatnak a bűncselekmények komoly formáira, így a háborús bűnökre is. A büntetlenség elleni proaktívabb fellépéshez továbbra is hatékony közigazgatási kapacitásra van szükség, hogy kezelni lehessen az egyre több ügyet. A háborús bűncselekmények kezelésének javítását szolgáló egyéb intézkedéseket illetően az igazságügyi akadémia felvette a háborús bűncselekményekkel kapcsolatos képzést a 2013. évi programjába. Az igazságügyi minisztériumban működő, az áldozatok és a tanúk segítésével foglalkozó független részleg, valamint a megyei bíróságokon működő, az áldozatok és a tanúk segítésével foglalkozó osztályok előmozdították a tanúk részvételét a háborús bűncselekményekről szóló tárgyalásokon. Továbbra is figyelmet kell szentelni a tanúvédelemnek. 2013. január 23-án Knin városi bírósága ítéletet hozott, mely szerint a Horvát Államnak kártérítést kell fizetnie azon szerb áldozatok gyerekeinek, akiket Varivode falujában öltek meg a „Vihar” nevű hadműveletben, attól függetlenül, hogy az elkövetők kiléte nem ismert. A bíróság első alkalommal hozott ítéletet egy hosszasan elnyúló ügyben, amely releváns lehet más, hasonló ügyekben. A háborús bűncselekmények civil áldozatainak fizetendő kártérítés kérdését mostantól szisztematikusan kell kezelni. 5) Hatékony, eredményes és pártatlan nyomozati- és büntetőeljárások és bírósági ítéletek alapján a szervezett bűnözéssel és korrupcióval kapcsolatos, valamennyi szinten – köztük a magas szinten – elkövetett ügyek terén, továbbá az érzékeny területeken, például a közbeszerzések terén elért eredmények fenntartásának további biztosítása A korrupció és a szervezett bűnözés visszaszorítására rendelkezésre álló jogi és intézményi keret megfelelő. Az új büntető törvénykönyv 2013. január 1-jei életbelépésével több területen is súlyosbodtak a büntetések, ideértve a korrupciós bűncselekményeket. Javulnak a végrehajtás terén elért eredmények. A bűnüldöző hatóságok továbbra is proaktívak, pl. a magasabb szintű korrupciós esetekben (pl. volt polgármesterek, volt miniszterhelyettesek) és a bűnüldöző intézményekben elkövetett korrupció eseteiben (számos rendőr). Az eredmények között említendő egy volt miniszterelnök elleni, 2012 novemberében hozott elsőfokú ítélet. Összességében a szervezett bűnözés eseteiben hozott ítéletek továbbra is enyhék. A korrupció területén is enyhe – gyakran felfüggesztett – ítéletek születnek. Hatásos és elrettentő ítéletekre van szükség a korrupció, valamint a súlyos bűncselekmények és a szervezett bűnözés eseteiben a tartós eredmények elérése érdekében, és hogy elejét lehessen venni a büntetlenség elterjedésének. A lefoglalt és elkobzott vagyoni eszközök összege továbbra is alacsony. A vagyoni eszközök lefoglalására és elkobzására vonatkozó jogi keretet következetesebben és határozottabban kell végrehajtani. A bűncselekményből származó vagyon elkobzása eddig nem azt a célt szolgálta, hogy megvonják valamely bűnszervezet pénzügyi alapjait. Fokozni kell a helyi szintű korrupció elleni harcot, különösen a korrupció veszélyének kitett közbeszerzés területén. A bűnügyi esetek ügyész általi elutasítását illetően a jelenlegi rendszer nem irányozza elő a büntetőfeljelentések államügyészek általi elutasításainak független vizsgálatait. 6) További eredmények felmutatása a korrupció és az összeférhetetlenség elleni küzdelem keretében hozott megelőző intézkedések megerősítése terén Horvátország folytatta a korrupció és az összeférhetetlenség megelőzését szolgáló jogi keretének megerősítését, melyet most hatékonyan végre kell hajtani. Horvátországnak fokoznia kell erőfeszítéseit, hogy jelentős eredményeket érjen el a megelőző intézkedések megerősítése terén. Sőt, az Alkotmánybíróság 2012. novemberi – az összeférhetetlenségről szóló törvény összeférhetetlenségi bizottság hatásköreivel (ellenőrzési és szankcionálási hatáskörökkel) kapcsolatos néhány rendelkezését hatályon kívül helyező – ítéletét követően, Horvátországnak biztosítania kell, hogy azonnali intézkedéseket tesz egy hatékony mechanizmus létrehozására, mely az összeférhetetlenségi esetek megelőzését, feltárását és szankcionálását szolgálja és alapos ellenőrzésekre és elrettentő szankciókra épül. Létrehozták a közigazgatási minisztériumból és a civil társadalom (GONG, Transparency International) szereplőiből álló munkacsoportot, melynek feladata, hogy megvizsgálja a törvény szükséges módosításait. Kiemelt intézkedés Az összeférhetetlenségi bizottság létrehozása, hogy az megkezdhesse rendszeres tevékenységét. Horvátország lezárta ezt a kiemelt intézkedést. A parlament 2013. január 25-én kinevezte az összeférhetetlenségi bizottság tagjait, a bizottság 2013. február 11-én lépett hivatalba. Az összeférhetetlenségi bizottság megkezdte a tisztviselők által megküldött azzal kapcsolatos kérelmek feldolgozását, melyekben a véleményét kérik arról, hogy esetükben fennáll-e összeférhetetlenség. A bizottság már számos véleményt tett közzé. Az állítólagos összeférhetetlenség bejelentésén alapuló eseteket illetően a bizottság 26 tisztviselő ellen kezdeményezett eljárást. Az összeférhetetlenségi bizottságnak biztosítania kell, hogy hatékony mechanizmus álljon rendelkezésre az összeférhetetlenségi esetek feltárására, megelőzésére és szankcionálására, és az ellenőrzések és szankciók késedelem nélküli bevezetésére. Kiemelt intézkedés Az információhoz való hozzáférésről szóló új törvény elfogadása az információhoz való hozzáférés területét szabályozó jogi és igazgatási keret megerősítésére. Horvátország lezárta ezt a kiemelt intézkedést. 2013 februárjában elfogadták az információhoz való hozzáférésről szóló új törvényt. A törvény bevezeti az ún. arányossági és közérdekűségi vizsgálatot azokban az esetekben, amikor megtagadták az információhoz való hozzáférést, és végrehajtja az információk újrafelhasználására vonatkozó uniós vívmányokat. Új intézményi megoldást kínál a jogszabályok végrehajtásának nyomon követésére: míg eddig az adatvédelmi ügynökség felelt az adatvédelemért és biztosította az információhoz való hozzáférést, az új törvény létrehozza a parlament által kinevezett biztos intézményét, aki az információhoz való hozzáférés kérdéseivel foglalkozik. Fontos, hogy az adatvédelmi ügynökség és az információhoz való hozzáféréssel foglalkozó biztos a feladataik ellátása során biztosítsák a meghozott döntések koherenciáját. A korrupció elleni cselekvési tervet jelenleg felülvizsgálják abból a célból, hogy a végrehajtását biztosító hatékony monitoringot szolgáló megfelelő intézkedéseket vezessenek be. A terv kiterjed a korrupció visszaszorításának szempontjaira is. Az igazságügyi minisztérium – mint a korrupció elleni menetrend meghatározásáért, koordinálásáért és végrehajtásáért felelős intézmény – szerepét és kapacitását meg kell erősíteni. Az ezen a területen hozott egyéb intézkedéseket illetően a politikai tevékenységek és a választási kampányok finanszírozásáról szóló törvény 2013 februárjában elfogadott módosításainak célja a jogszabályok hatékony végrehajtásának elősegítése a szabályok komplexitásának csökkentése, a pénzügyi információk egyszerűsítése és az ellenőrzések megerősítése révén. A legközelebbi helyi választások alkalmat kínálnak a javított szabályok végrehajtásának tesztelésére. Az Állami Választási Bizottság és az Állami Számvevőszék folytatta a politikai pártok és a választási kampányok finanszírozására vonatkozó jogszabályok alkalmazását, és tájékoztatta az Államügyészi Hivatalt azokról a politikai pártokról valamint a helyi és regionális önkormányzatok független tagjairól, akik nem küldték meg a 2011. évre vonatkozó pénzügyi jelentéseket, illetve azokat nem tették közzé honlapjukon az előírt határidőn belül. A közbeszerzést illetően nőtt az átláthatóság, megfelelően a 2012. január óta hatályos új jogszabálynak. Valamennyi közigazgatási szerv közzéteszi az aláírt és végrehajtott szerződésekkel kapcsolatos információt. Horvátországnak emellett minden szükséges intézkedést meg kell hoznia annak érdekében, hogy megakadályozza a szabálytalanságokat a kohéziós politika keretében társfinanszírozandó projektekkel kapcsolatos beszerzések során, egy megfelelő irányítási és kontrollrendszer létrehozásával. Horvátországnak hatékony mechanizmust kell biztosítania az állami tulajdonban lévő vállalatokat, valamint a felügyelőbizottságok és igazgatótanácsok tagjait érintő korrupció megelőzésére. Meg kell teremteni a professzionális közszolgálat jogalapját, nevezetesen egy új bérezési rendszer révén, mellyel biztosítható az érdemeken alapuló előmenetel, a jutalmazási mechanizmusok és a képzett munkaerő megtartása. Létre kell hozni a szabálytalanságokat bejelentők hatékony védelméhez szükséges mechanizmusokat. 7) A kisebbségek védelmének további erősítése, többek közt a nemzeti kisebbségek jogairól szóló sarkalatos törvény hatékony végrehajtása révén. Folytatódott a nemzeti kisebbségek jogairól szóló sarkalatos törvény végrehajtása. Az állami közigazgatásban és az igazságszolgáltatásban foglalkoztatott kisebbségeket illetően – és szem előtt tartva a felvételek alacsony számát – 2012 novemberében kb. 3,4%-os volt az állami közigazgatásban foglalkoztatott kisebbségek aránya. A kormány proaktívabb megközelítését követően a 400 új határrendész felvételét illetően teljesült az 5 %-os cél. 2012 novemberében a kormány elfogadta a 2013–2020 közötti időszakra szóló nemzeti stratégiát a romák integrációjáról. A kapcsolódó cselekvésiterv-tervezetet nyilvános konzultációra bocsátották és várhatóan 2013 márciusának végén fogadják el. További intézkedésekre van szükség annak biztosítására, hogy a roma gyerekek elvégezzék az alapfokú és a középfokú oktatást. A kormány további intézkedéseket hozott a nemzeti kisebbségekhez tartozó személyek iránti figyelemfelkeltésre és a jogaik gyakorlásához szükséges feltételek biztosítására. Üdvözöljük, hogy a kormány folytatja az alkotmányos rendelkezésekben foglaltaknak megfelelően a cirill feliratok alkalmazását Vukovár városában, ahol a horvátországi szerb kisebbség a lakosság 38,5%-át teszik ki. Horvátország folytatta a fenyegetéseknek vagy diszkriminációnak, ellenségességnek vagy erőszaknak még mindig kitett emberek védelmére irányuló intézkedések meghozatalát. Horvátország e tekintetben megerősítette a jogi keretet: 2012 decemberében elfogadták a büntető törvénykönyv módosításait, melyek révén a rasszizmus és az idegengyűlölet bizonyos formái és megnyilvánulásai elleni büntetőjogi eszközökkel való fellépés tekintetében összehangolták a büntető törvénykönyvet az uniós vívmányokkal. A közrend és a köznyugalom megsértéséről szóló új törvény bevezeti a közrend és a köznyugalom faji, etnikai, vallási vagy egyéb okokból történő megsértésének tényállását. A törvény parlamenti eljárás alatt áll, a tervek szerint 2013 második negyedévének végén fogadják el. Felgyorsultak a gyűlölet-bűncselekmények elleni fellépést célzó, rendőröknek nyújtott képzések. 8) A menekültek visszatérésével kapcsolatos rendezetlen kérdések további kezelése. Horvátország folytatta együttműködését a régió más országaival a szarajevói nyilatkozattal kapcsolatos folyamatban. Folytatódott a nyugdíjjogosultságok érvényesítéséről szóló határozat végrehajtása. Lassú iramban folytatódik a visszatérő menekültek lakhatását célzó programok végrehajtása. A körülbelül 2 350 fennmaradó kérelem feldolgozására irányuló 2011. márciusi terv alapján 2013 februárjára 366 ügyet rendeztek (2012. augusztus: 259), amelyek közül 213 család (2012. augusztus: 139) vehette át a kulcsokat. A programok keretében 2013 februárjáig 1497 (2012. augusztus: 1305) lakhatási kérelmet hagytak jóvá. A lakhatást célzó programok kedvezményezettjei korlátozottan használták ki a számukra biztosított, kedvezményes feltételek melletti új vásárlási lehetőségeket. A megmaradt 15 lezáratlan befektetési ügyből várhatóan 12 lezárásra kerül a 2013 márciusának végén elfogadandó kormányhatározatot követően; a másik három ügy várhatóan a 2013 harmadik negyedévében elfogadandó külön kormányhatározattal kerül lezárásra. 9) Az emberi jogok védelme hatékonyságának további fokozása. Az emberi jogokat továbbra is általában megfelelően tiszteletben tartják. Az ombudsman és a szakosodott ombudsmanok fontos szerepet töltenek be az emberi jogok védelmében. Folyamatosan figyelemmel kell kísérni, hogy követik-e az ombudsman ajánlásait. 2013. február 15-én új ombudsmant választottak. Az ombudsmani hivatalokat továbbra is fejleszteni kell. Ide tartozik a megfelelő finanszírozás és irodahelységek biztosítása. Horvátország további eredményeket ért el a megkülönböztetés-mentességről szóló törvény és a gyűlölet-bűncselekményekkel kapcsolatos jogszabályok végrehajtása terén. Felgyorsultak a gyűlölet-bűncselekmények elleni fellépést célzó, rendőröknek nyújtott képzések. Folytatódott az újságírók megfélemlítése és az ellenük elkövetett erőszak ügyeinek kivizsgálása és vádemelés. Az igazságügyi minisztérium elkészítette az ingyenes jogsegélyről szóló törvény módosítás-tervezetét, melyről konzultációt folytatott az érintettekkel. A módosítások a jogsegélyhez való hozzáférés megkönnyítésére és a nem kormányzati szervezetek jogsegély-nyújtói szerepének megerősítésére irányulnak. A módosításokat a tervek szerint 2013 második negyedévének végén fogadják el. Horvátország elvégezte jogszabályainak összehangolását a diszkrimináció-ellenesség és az esélyegyenlőség terén. 10) A teljes mértékű együttműködés folytatása a volt Jugoszláviával foglalkozó nemzetközi büntetőtörvényszékkel (ICTY). Horvátország folytatta az ICTY-val való együttműködést. 2.3 Jogérvényesülés, szabadság és biztonság Kiemelt intézkedés A migrációs stratégia véglegesítése és elfogadása, a legkiszolgáltatottabb helyzetű migránscsoportok integrációját szolgáló intézkedések egyértelmű meghatározásával. Horvátország lezárta ezt a kiemelt intézkedést. A legkiszolgáltatottabb helyzetű migránscsoportok integrációját szolgáló intézkedéseket egyértelműen meghatározó migrációs stratégiát (A Horvát Köztársaság 2013–2015 közötti időszakra szóló migrációs politikája) a parlament 2013 februárjában fogadta el. A migráció területén majdnem lezárult az uniós vívmányokkal való összehangolás. 2012-ben 6541 illegális migránst azonosítottak (2011-ben 3461-et). Az illegális bevándorlókat és menedékkérőket befogadó központok már-már elérik maximális kapacitásukat. A kapacitás növelése és a helyzet enyhítése érdekében a belügyminisztérium átvett egy volt szállodát, melyben 400 menedékkérő helyezhető el és kisebb átépítéseket követően maximálisan 600. További átmeneti megoldások születtek az északi és a déli területeken, amíg el nem kezdődik a Schengeni Támogatásból finanszírozandó két új állandó befogadóközpont felépítése. Horvátországnak el kell kezdenie egy külön épület megépítését a gyermekek és más veszélyeztetett migránscsoportok számára az illegális migránsok meglévő befogadó központja környezetében: ehhez már biztosítottak IPA-forrásokat. A Németországgal kötött új visszafogadási megállapodás 2012 novemberében lépett hatályba. Folyamatban vannak a Koszovóval[3] megkötendő visszafogadási megállapodásról szóló tárgyalások. Majdnem lezárult a menekültüggyel kapcsolatos vívmányok végrehajtásának előkészítése. A közigazgatási bíróságok a menedékkérelmek tekintetében másodfokú szervként folytatták működésüket; jelenleg folyamatban van további bírók kiválasztása. Folytatódott a határrendészet képzése, a menedékügyi kérdésekkel kapcsolatos képzés 2013 januárjában indult 66 határrendész számára. Növelték a menekültügyekkel foglalkozó egység létszámát. 2012. szeptember 1-je és 2013. január 9-e között 16 kérelmezőnek biztosítottak védelmet. Emellett ebben az időszakban 63 kérelmet utasítottak el, 300 eljárást pedig felfüggesztettek. További max. 600 férőhelyet biztosítanak a belügyminisztérium által átvett szállodában (lásd fent), tekintettel a Horvátországot elérő menedékkérők egyre növekvő számára (2012-ben 1193, szemben a 2011. évi 807-tel). Az egész országban jelenleg két EURODAC állomás működik, a jövőben további 30 állomást terveznek. Horvátországnak eközben biztosítania kell bizonyos fő határátkelési pontok szkennerekkel való felszerelését, hogy biztosítsák az ország területére lépő menedékkérők regisztrálását. A vízumpolitika tekintetében majdnem teljes a jogszabályok összehangolása. A vízumkövetelményeket illetően Horvátország folytatta jogszabályainak összehangolását az 539/2011 rendelettel azon országok listája tekintetében, amelyek állampolgáraira vízumkötelezettség vonatkozik. 2012. november 1-jétől nem alkalmazandó az azerbajdzsáni, kazahsztáni, oroszországi föderációbeli és ukrajnai állampolgárokra vonatkozó vízumkényszer átmeneti felfüggesztéséről szóló határozat. Folyamatban vannak a tárgyalások Törökországgal egy új vízumszabályozásról; a szabályozást 2013. április 1-jén vezetik be. Az Oroszországi Föderációt illetően 2013. március végére lép hatályba az állampolgárok kölcsönös utazásáról szóló megállapodás. Folytatódott a konzuli tisztviselők képzése, hogy munkába állhassanak a 2013 áprilisára működőképessé váló új konzulátusokban. A külső határokat és Schengent illetően majdnem lezárult a jogszabályok összehangolása. 2013-ban előkészítés alatt áll az integrált határigazgatási cselekvési terv felülvizsgálata, melynek célja a nemzeti koncepció összehangolása az uniós koncepcióval. Lezárult a zadari tengeri megfigyelőközpont létrehozásának első fázisa, ideértve a felszerelések beszerzését, a létszámot növelték. Elindult a második szakasz, melyet 2013 áprilisára zárnak le, ideértve a különböző minisztériumok rendszereinek összekapcsolását. Folytatódott a Frontex-megállapodások végrehajtása, ideértve a közös műveletekben való részvételt. Horvátország Frontex-kapcsolattartó pontját Bajakovóban (határátkelő pont) hozták létre. Kiemelt intézkedés A határátkelőhelyek megépítésének befejezése a Neum-folyosón. Ez a kiemelt intézkedés várhatóan hamarosan lezárul. Jelentősen felgyorsultak a Neum folyosó határátkelő pontjainak (Klek és Zaton Doli) építési munkálatai. A munkálatok hamarosan befejeződnek, a határátkelési pontok a csatlakozás dátumáig teljes mértékben működőképesnek kell lenniük. Hamarosan elkészül a Metkovic-hoz közeli Nova Sela határátkelési pont is; működésének megkezdése után ez a határátkelési pont közös érintkezési pontként is szolgál Bosznia-Hercegovinával. Elkészült a vívmányokkal kompatibilis, Bosznia-Hercegovinával kötendő új kishatárforgalmi megállapodás, melyet a határátkelési pontokról szóló megállapodással várhatóan május végéig írnak alá. A régió más országaival folytatott együttműködés tekintetében Horvátország két jegyzőkönyvet készített elő és küldött meg Szerbiának és Montenegrónak a közös őrjáratokról és a határigazgatással kapcsolatos információk cseréjéről. Folytatódtak a két országgal a kishatárforgalomról szóló, a vívmányokkal összehangolt kétoldalú megállapodásokat célzó megbeszélések. A csatlakozás időpontjára a megállapodásoknak meg kell felelniük az uniós vívmányoknak. Az őrjáratok folyamatosak. Kiemelt intézkedés A határrendészet 2012. évi munkaerő-felvételi célértékének teljesítése. Horvátország lezárta ezt a kiemelt intézkedést. 467 határrendészt vettek fel, ezzel Horvátország elérte a 2012. évi célkitűzését. 2013 januárjában a határrendészek száma összesen 6338 volt, ebből 4971 határrendészt osztottak be a jövőbeni külső határhoz. A felvétel folytatódik, 2013 folyamán 100 új határrendészt toboroznak, köztük tengerre szakosodott alkalmazottakat a kék határ ellenőrzésére. Folytatódott a rendőrség szakosított képzése, a rendőrakadémiának megküldték a közös alaptantervet (CCC), mely alapján elkészítik a speciális határrendészeti képzési programot. Folyamatos figyelmet kell szentelni a tengeri rendőrség képzésének. A jövőbeni külső határ határátkelési pontjain kiépített nemzeti határigazgatási információs rendszer 2013 januárjától 76 határátkelési ponton működik. Horvátországnak biztosítania kell, hogy a rendszer a tervek szerint 2013 júniusában 93 határátkelési ponton működjön. Megtörtént a további műszaki berendezések beszerzése. Elkezdődtek az EUROSUR-központ létrehozására irányuló tevékenységek. A megfelelő helységeket megtalálták. Az integrált határigazgatás kérdéseiben történő ügynökség-közi együttműködést illetően folytatódtak a koordinációs ülések. A határigazgatás terén elkövetett korrupció elleni küzdelmet illetően 2012. szeptember 1-je és 2013. január 31-e között 2681 előre nem bejelentett vizsgálatot végeztek. Horvátország folytatta jogszabályainak összehangolását a schengeni vívmányokkal, valamint a jogszabályok végrehajtását és érvényre juttatását. Elkészült a felülvizsgált schengeni cselekvési terv első tervezete. A belügyminisztériumban jelenleg a Schengeni Támogatás indikatív programjának előkészítése folyik. Fontos, hogy Horvátország megfelelően felkészüljön a Schengeni Támogatás és a Szolidaritás és a migrációs áramlások igazgatása keretprogram alapjai (SOLID) végrehajtására. Majdnem lezárult a horvát jogszabályok összehangolása a polgári és büntetőügyekben folytatott igazságügyi együttműködés területén. A Montenegróval és Koszovóval a kölcsönös bűnügyi jogsegélyről kötött megállapodásokat követően Horvátország 2012 novemberében hasonló megállapodást írt alá Bosznia-Hercegovinával. A nemzetközi magánjogról szóló új törvényt várhatóan 2013 első félévében fogadják el. Hatályba lépett a Montenegróval a büntetőítéletek kölcsönös végrehajtásáról, valamint Macedónia Volt Jugoszláv Köztársasággal a kiadatásról szóló megállapodás. Az intézményi keretet illetően növelték az Európai Igazságügyi Hálózat kapcsolattartó pontjainak számát az uniós csatlakozásból származó kötelezettségek teljesítése érdekében; folytatódott az együttműködés az EUROJUST-tal. Az igazságügyi minisztériumon belül létrehozták a kiadatási ügyekben és büntetőügyekben nyújtott kölcsönös jogsegéllyel foglalkozó szolgálatot. Még el kell fogadni a büntetőügyekben az uniós tagállamokkal folytatott igazságügyi együttműködésről szóló törvényt. Kiemelt intézkedés A rendőrségi törvény végrehajtásához kapcsolódó rendelkezések elfogadása. Horvátország lezárta ezt a kiemelt intézkedést. 2012-ben elfogadták mind a 36 rendelkezést, melyek 2013. január 1-jétől hatályosak. A rendőrségi törvény teljes végrehajtását szolgáló jogi keret működik. Horvátország előkészületei a rendőrségi együttműködés és a szervezett bűnözés elleni küzdelem területét érintő jogszabályainak uniós vívmányokkal való összehangolására majdnem lezárultak. Hivatalosan létrejött a nemzeti területre való belépéskor kiegészítő információkérést szolgáló SIRENE hivatal. Igazgatóját 2012 decemberében nevezték ki, a hivatalban jelenleg öt rendőr dolgozik. Folyamatban van a még üres álláshelyek betöltése. A belügyminisztérium informatikai osztályán jelenleg öt személy dolgozik a schengeni információs rendszeren. Folytatódott az EUROPOL-lal a szoros együttműködés. További eredmények születtek a szervezett bűnözés elleni küzdelem terén; új eseteket jelentettek be a kábítószer-kereskedelmet, valamint az uniós forrásokkal kapcsolatos csalásokat illetően is. Az ítéletek gyakran enyhék és nem elég elrettentőek a bűncselekmény súlyosságához képest. Különösen ez a helyzet az emberkereskedelem eseteiben. Folytatódott a bűncselekményből származó vagyon elkobzása, azonban gyakran csak kis összegekben, ami nem szakítja meg a bűncselekményből származó pénzek mozgását. Ezért a vagyoni eszközök lefoglalására és elkobzására vonatkozó jogi keretet következetesebben és határozottabban kell végrehajtani. Jelentősen javult az ügynökségek közötti együttműködés, a pénzügyi hírszerző egység (FIU) jó eredményeket ért el; 2012. július-december között a FIU-hoz összesen 288 bejelentés érkezett gyanús ügyletekről, ezekből három a terrorizmus finanszírozásához és 285 pénzmosáshoz kapcsolódott. A 288 gyanús ügyletből 164 esetében indítottak eljárást. A büntetőeljárási törvény szerint a súlyos bűncselekmények áldozatai az állami költségvetésből kártérítésre jogosultak. Az emberkereskedelmet illetően a 2003. január 1-jén hatályba lépett új büntető törvénykönyv az „emberkereskedelem” módosított meghatározását tartalmazza, mely most a nemzetközi normákat követi, mivel egyértelműen megkülönbözteti a rabszolgaságot és a kereskedelmet. Az emberkereskedelem elleni küzdelem nemzeti bizottságának elnökét 2012 novemberében nevezték ki, a bizottság első ülését 2012 decemberében tartotta. Horvátországnak sürgősen proaktív és konkrét intézkedéseket kell hoznia az emberkereskedelem elleni fellépésben és a nemzeti hatóságok figyelmét rá kell irányítania a bűnözés eme formájára, pl. a szakpolitika független értékelésével és a nyilvánosságot megszólító fokozott intézkedésekkel olyan területeken, ahol az emberkereskedelem áldozatai vagy potenciális áldozatai visszaéléseknek lehetnek kitéve. Folytatni kell az igazságszolgáltatási és bűnüldözési személyzet emberkereskedelemmel kapcsolatos képzését, különösen a szomszédos országok fő határátkelési pontjain az emberkereskedelem áldozatainak azonosítása és az emberkereskedelem és a migránsok csempészete közötti jobb különbségtétel érdekében. Aggodalomra ad okot, hogy az emberkereskedelem azonosított áldozatainak száma alacsony. Horvátországnak fokoznia kell az arra irányuló erőfeszítéseit, hogy proaktívan azonosíthassa az emberkereskedelem áldozatait, különösen a lakosság sérülékeny csoportjai körében. Az emberkereskedőket ki kell nyomoznia, ellenük vádat kell emelnie és el kell ítélnie, és biztosítania kell, hogy az ítéletek arányban álljanak az elkövetett bűncselekmény súlyosságával. E célból meg kell erősíteni a közigazgatási és a bűnüldözési kapacitásokat. Folytatódott a pénzmosás elleni küzdelemről szóló képzés és megerősítették a hatóságok közötti együttműködést a bűnözés eme külön formája elleni küzdelem terén. A 2012-ben bejelentett ügyek száma alacsony. 2.4 A vívmányok egyéb fejezetei és gazdasági kérdések Horvátország teljesíti a csatlakozási tárgyalásokból fakadó kötelezettségvállalásokat és követelményeket, és képes lesz a csatlakozástól kezdve végrehajtani a vívmányokat. A Bizottság a 2012. októberi átfogó monitoring jelentésében azonosított néhány fejezetet, amelyek tekintetében Horvátország részéről még erőfeszítésekre van szükség. Ezek a következő fejezetek voltak: 11 – Mezőgazdaság és vidékfejlesztés, 12 – Élelmiszerbiztonság, állat- és növény-egészségügyi politika, 13 – Halászat, 22 – Regionális politika és a strukturális eszközök koordinációja és 27 – Környezet. A mezőgazdaság és a vidékfejlesztés terén Horvátország véglegesítette a közvetlen kifizetések 2013-re vonatkozó jogi keretét. A kifizető ügynökség 2012 decemberében kapta meg a közvetlen kifizetésekre és a horizontális kérdésekre vonatkozó átmeneti akkreditációt. A horvát hatóságoknak most a kifizető ügynökség ajánlásait kell követniük. 2013 végéig Horvátországnak akkreditálnia kell a vidékfejlesztési alapok irányításáért felelős kifizető ügynökséget, és haladnia kell a 2014–2020 közötti időszakra szóló vidékfejlesztési program kidolgozásával. Az élelmiszerbiztonság és az állat- és növény-egészségügyi politika terén Horvátország felgyorsította a hét állat-egészségügyi határállomás felépítését és felszerelését. Horvátországnak biztosítania kell, hogy e határállomások időben elkészüljenek, hogy a Bizottság akkreditálhassa azokat és Horvátország csatlakozásáig a vívmányoknak megfelelően működhessenek. A halászat terén a flottaigazgatás és erőforrás-kezelés területén a jogszabályok összehangolása és a vívmányok végrehajtása közel van a befejezéshez, csakúgy, mint a strukturális intézkedések és a nemzeti gazdálkodási tervek. Horvátországnak most fel kell gyorsítania a feladatok lezárására irányuló erőfeszítéseit a vizsgálatok és az ellenőrzések, a megélhetési célú halászat kategóriájának fokozatos megszüntetése és a műholdas hajómegfigyelési rendszer kiépítése terén, a meghatározott határidőkön belül. A regionális politika és a strukturális eszközök koordinációját illetően Horvátország bizonyította, hogy teljesíti valamennyi IPA-komponens vonatkozásában az előzetes ellenőrzések megszüntetésének feltételeit. Horvátországnak az érintett struktúrákat illetően fel kell gyorsítania igazgatási kapacitásának kiépítését, véglegesítenie kell a beruházási stratégiákat és fokoznia kell a minőségi és kivitelezhető projekteket tartalmazó pipeline kidolgozását, mivel idővel nőni fog a társfinanszírozott projektek, az érintett ágazatok és a közvetítők száma. Az európai strukturális és beruházási alapokat illetően teljes mértékben működőképes irányítási, monitoring és értékelési rendszert kell létrehozni. Horvátországnak biztosítania kell, hogy rendelkezésre áll valamennyi releváns és szükséges eljárás, melyekkel biztosítható az európai strukturális és beruházási alapok hatékony, szabályszerű és átlátható felhasználása, különösen a közbeszerzéseket illetően. Tekintettel a környezetre és az éghajlatváltozásra, megerősítették az igazgatási kapacitást. A környezetet illetően a jogszabályok összehangolása és végrehajtása az utolsó szakaszban van. Külön figyelmet kell fordítani arra, hogy megfelelő környezeti hatásvizsgálatok készüljenek valamennyi beruházási projektre, az engedélyek időben történő kiadására, és az ipari szennyezés-csökkentés és kockázatkezelési berendezések (IPPC) modernizálására. Az éghajlatváltozást illetően le kell zárni a szén-dioxid-tárolásról szóló irányelv átültetését. Horvátországnak biztosítania kell az EU kibocsátáskereskedelmi rendszerének végrehajtását, különösen a létesítmények teljeskörű monitoringját és az azokkal kapcsolatos jelentéstételt, és a megállapodás szerinti határidőn belül elő kell készítenie a légi közlekedés belefoglalását. Kiemelt intézkedés Az uniós vívmányok fordítását és lektorálását végző kapacitás növelése, hogy e feladat a csatlakozásig időben befejeződhessen. Horvátország lezárta ezt a kiemelt intézkedést.Horvátország a belső szervezeti javításoknak, a létszámnövelésnek és az uniós intézmények által nyújtott segítségnek köszönhetően jelentősen felgyorsította az uniós vívmányok fordítását és lektorálását. A lefordított és lektorált oldalak száma több mint 118 000 oldalra (március 13.) nőtt. Feltéve, hogy Horvátország a következő hetekben fenntartja ezt az ütemet, a fordítási és a lektorálási munka még a csatlakozás előtt befejeződik. Horvátország néhány jelentős első lépést tett a gazdaságban a sürgető strukturális reformok végrehajtása terén a versenyképesség és a növekedési kilátások javítása érdekében. Horvátország nem hivatalos részvétele a 2013. évi európai szemeszterben jó lehetőséget kínál a strukturális reformok menetrendjének javítására és annak határozott végrehajtására. A Bizottság e kereten belül fogja értékelni a Horvátország által áprilisban megküldendő gazdasági programot. Az adóztatást illetően Horvátország 2012 novemberében új, csökkentett héa-kulcsot vezetett be a yachtokra (sport- és sétahajók), ami ellentétes az uniós vívmányokkal, de a csatlakozásig elvégzik az összehangolást. Ez előmozdíthatja a hajók szabad forgalomba bocsátását Horvátország csatlakozása előtt. Horvátországnak ezen a helyzeten késedelem nélkül változtatnia kell. A Bizottság üdvözli a Horvátország és Szlovénia közötti, 2013 márciusában aláírt egyetértési megállapodást, mely kölcsönösen elfogadható megoldást tartalmaz a Ljubljanska banka horvátországi átvitt betéteivel kapcsolatos problémára. 3. Következtetések Horvátország ezen a területen általában véve megfelel a csatlakozási tárgyalásokból származó vállalásoknak és követelményeknek, az összes fejezetet illetően. Horvátország bizonyította, hogy képes jóval a csatlakozás előtt teljesíteni az összes többi vállalását. Ahol szükséges, világos munkatervek állnak rendelkezésre vagy állnak véglegesítés előtt a következő hónapokban még hátralevő feladatok elvégzésére, ideértve a korrupció elleni küzdelmet. Horvátország emellett teljesítette a Bizottság 2012. októberi átfogó monitoring jelentésében meghatározott tíz kiemelt intézkedést. A Bizottság ezért meg van győződve arról, hogy Horvátország készen fog állni a 2013. július 1-jei csatlakozásra. Horvátország csatlakozása 10 év elkötelezett előrehaladás eredménye, mely a 2003. évi tagsági kérelmével vette kezdetét. Az uniós tagság további ösztönzésül szolgál Horvátország számára, hogy folytassa reformjait. A mai napig elért eredmények alapján Horvátország várhatóan további eredményeket mutat majd fel a jogállamiság, nevezetesen a korrupció elleni küzdelem terén. Az uniós tagság Horvátország és az EU számára sok és jelentős lehetőséget kínál. Ezeket a lehetőségeket most úgy kell használni, hogy Horvátország Unióban való részvétele sikeres legyen – ami Horvátország, a nyugat-balkáni régió és az EU egészének előnyére válik. [1] COM(2012) 186 final. [2] COM(2012) 601 final és SWD(2012) 338 final. [3] Ez a megnevezés nem érinti a státusszal kapcsolatos álláspontokat, továbbá összhangban van az 1244 (1999) ENSZ BT-határozattal és a Nemzetközi Bíróságnak a koszovói függetlenségi nyilatkozatról szóló véleményével.